สวัสดีครับคุณ ผมมักจะเป็นสิวบริเวณหลังหัวเป็นประจำอยากทราบว่ามีวิธีรักษา และมียาตัวไหนหาซื้อมารักษาได้บ้างครับ และเวลาหายสิวบางจุดก็จะเป็นไตอยากจะทราบว่าอันตรายรึเปล่าครับ
สวัสดีค่ะ สิว เป็นการอักเสบของผิวหนังที่มีการอุดตันของน้ำมันและเซลล์ผิวหนังที่ตายแล้วบริเวณรูขุมขน เกิดเป็นจุดเล็ก ๆ ที่อักเสบ บวมแดง หรือมีหนอง ส่วนมากจะเกิดขึ้นบริเวณใบหน้า ลำคอ หน้าอก ไหล่ หรือหลังโดยปกติแล้วสิวเม็ดเล็กๆมักค่อยๆยุบไปได้เอง ยกเว้นในบางกรณีที่เป็นสิวหัวหนองขนาดใหญ่ หรือเป็นสิวในบริเวณกว้างที่อาจต้องใช้ยาฆ่าเชื้อรับประทานหรือยาทาฆ่าเชื้อเฉพาะที่เช่น ยาคลินดามัยซิน (Clindamycin) ร่วมกับเบนโซอิล เพอร์ออกไซด์ และอีริโทรมัยซิน (Erythromycin) ร่วมกับเบนโซอิล เพอร์ออกไซด์ หรือถ้าเป็นกลับมาบ่อยๆอาจจะต้องทายากลุ่มเรตินอยด์ไว้เพื่อป้องกันการเกิดของสิวค่ะในกรณีนี้ถ้าสิวมีขนาดใหญ่มาก ปวดบวม มีหนองอยู่ข้างใน อาจจะคล้ายกับฝีได้เช่นกัน จึงควรไปพบแพทย์เพื่อตรวจเพิ่มเติมร่วมด้วย โดยในกรณีของฝีอาจต้องมีการระบายหนองร่วมกับได้รับยากินฆ่าเชื้อค่ะการดูแลตัวเองเบื้องต้น รักษาความสะอาดบริเวณที่เป็นสิว โดยใช้น้ำเปล่าหรือน้ำสบู่อ่อนๆล้างวันละ 2 ครั้ง ไม่ควรล้างบ่อยเกินวันละ 2 ครั้งเช่นกันค่ะ และไม่ไปแคะแกะเกาสิวเด็ดขาดเพราะจะเพิ่มโอกาสการติดเชื้อและทำให้เกิดรอยแผลเป็นตามมาได้ ไตแข็งๆที่เกิดหลังเป็นสิวนั้นไม่อันตรายค่ะ อาจเป็นจากการอักเสบที่จะค่อยๆยุบไปเอง ไม่ควรไปแคะแกะเช่นกัน